b"\n_START_ARTICLE_\nHero\xc3\xafna\n_START_SECTION_\nHist\xc3\xb2ria\n_START_PARAGRAPH_\nFins al Segle XVIII l'hero\xc3\xafna fou emprada \xc3\xbanicament com a medicament i anest\xc3\xa8sic. Des de finals del Segle XIX, per\xc3\xb2, l'addicci\xc3\xb3 a l'hero\xc3\xafna va esdevenir un problema de salut p\xc3\xbablica. A Europa el seu consum va estendre's r\xc3\xa0pidament. Ja el 1905 la ciutat de Nova York consumia prop de dues tones d'hero\xc3\xafna a l'any. A la Xina, en la seua varietat fumada, comen\xc3\xa7\xc3\xa0 a substituir el consum d'opi. L'\xc3\xbas de la subst\xc3\xa0ncia a diverses guerres, per tractar els ferits m\xc3\xa9s greus, va multiplicar els casos d'heroinomania entre la poblaci\xc3\xb3 civil._NEWLINE_Als anys 20 la toxicomania per hero\xc3\xafna era ja un fet com\xc3\xba i molts pa\xc3\xafsos decidiren frenar la situaci\xc3\xb3. L'any 1925 pa\xc3\xafsos com Estats Units o It\xc3\xa0lia prohibiren la producci\xc3\xb3 i importaci\xc3\xb3 d'hero\xc3\xafna, amb el suport de molts altres pa\xc3\xafsos europeus que s'han anat afegint a la prohibici\xc3\xb3 a poc a poc. Els darrers en prohibir la venda i consum d'hero\xc3\xafna al vell continent han estat Txecoslov\xc3\xa0quia el 1960 i Portugal el 1962._NEWLINE_M\xc3\xa9s endavant, el tr\xc3\xa0fic clandest\xc3\xad d'hero\xc3\xafna va tenir un auge, des dels anys 60 i fortament als 70 i 80, associat tradicionalment a diverses circumst\xc3\xa0ncies socials, com ara la Guerra de Vietnam o el naixement i expansi\xc3\xb3 de la cultura punk. El consum d'hero\xc3\xafna, en aquestos casos, va popularitzar-se entre la poblaci\xc3\xb3 m\xc3\xa9s jove, multiplicant els casos d'infecci\xc3\xb3 de malalties com la SIDA. A l'estat espanyol, el consum d'hero\xc3\xafna (coneguda amb el nom de cavall) a l'\xc3\xa8poca m\xc3\xa9s recent es vincula a la Movida madrile\xc3\xb1a als anys 80._NEWLINE_Tot i aix\xc3\xb2, als anys 40-60, als EUA, es podia aconseguir, i si no, morfina. Aquests opiacis van tenir un paper en el naixement del free-jazz, des de Billie Holiday a Charlie Parker.\n_START_SECTION_\nEfectes\n_START_PARAGRAPH_\nEls efectes s\xc3\xb3n an\xc3\xa0legs als de la morfina. Al cap i a la fi \xc3\xa9s un opiaci, que es metabolitza en morfina al cos. \xc3\x89s un potent depressor del sistema nervi\xc3\xb3s central, amb algunes propietats estimulants. Relaxa i elimina l'ansietat, aix\xc3\xad com el dolor f\xc3\xadsic, alhora que indueix al somni i disminueix l'activitat mental. A l'\xc3\xa0mbit sanitari, va usar-se per a reduir dolors f\xc3\xadsics intensos.\n_START_SECTION_\nRiscos\n_START_PARAGRAPH_\nL'hero\xc3\xafna \xc3\xa9s una de les subst\xc3\xa0ncies que produeix una m\xc3\xa9s r\xc3\xa0pida addicci\xc3\xb3 en els individus. T\xc3\xa9 la capacitat de produir una forta toler\xc3\xa0ncia i, arran d'aquesta, una potent depend\xc3\xa8ncia tant ps\xc3\xadquica com f\xc3\xadsica, desencadenant sobtats s\xc3\xadndromes d'abstin\xc3\xa8ncia que es manifesten en sudoraci\xc3\xb3, tremolors, insomni i forts dolors musculars, tots ells s\xc3\xadmptomes som\xc3\xa0tics d'origen ps\xc3\xadquic. En l'\xc3\xa0mbit purament f\xc3\xadsic, el major risc es troba en les infeccions locals i en la transmissi\xc3\xb3 de malalties infeccioses. Tamb\xc3\xa9 es troba el perill de sobredosi i, als casos d'addiccions allargades en el temps, trastorns mentals com p\xc3\xa8rdua de mem\xc3\xb2ria, de motivaci\xc3\xb3 i atenci\xc3\xb3, o diversos casos de depressi\xc3\xb3.\n_START_SECTION_\nUsos terap\xc3\xa8utics\n_START_PARAGRAPH_\nA partir de la seva aparici\xc3\xb3, l'hero\xc3\xafna es va utilitzar principalment per tractar la tuberculosi per la seva capacitat de suprimir el reflex de la tos. Aviat es va veure que el seu efecte anest\xc3\xa8sic no era m\xc3\xa9s gran que el de la morfina, per\xc3\xb2 era m\xc3\xa9s activa pel que podia utilitzar-se en dosis menors aconseguint el mateix efecte amb els conseg\xc3\xbcents avantatges a nivell d'acumulaci\xc3\xb3 en els teixits. No obstant aix\xc3\xb2, una mica m\xc3\xa9s la diferenciava de la morfina: certs efectes estimulants i no nom\xc3\xa9s analg\xc3\xa8sics, per la qual cosa durant molt de temps es va recomanar com a cura per l'h\xc3\xa0bit produ\xc3\xaft per la morfina. Actualment el clorhidrat d'hero\xc3\xafna s'utilitza molt poc ja nom\xc3\xa9s com antitussigen en casos severs. A m\xc3\xa9s l'efecte de l'hero\xc3\xafna \xc3\xa9s m\xc3\xa9s potent que el de la morfina, per\xc3\xb2 menys durador. Tamb\xc3\xa9, actualment, existeix al mercat farmac\xc3\xa8utic la code\xc3\xafna, un altre alcaloide opiaci, que es metabolitza en morfina un cop ingerida per via oral, sota recepta m\xc3\xa8dica, com antitusigen i analg\xc3\xa8sic."